SET ภาคบ่ายร่วงกว่า 15 จุด ตามทิศทางภูมิภาค-แรงขายหุ้นขนาดใหญ่
SET ภาคบ่ายร่วงกว่า 15 จุด ตามทิศทางภูมิภาค-แรงขายหุ้นขนาดใหญ่
8 ก.ค. 2558

ผู้สื่อข่าวรายงานว่า ตลาดหุ้นไทยต้นภาคบ่ายปรับร่วงลงกว่า 15 จุด โดย ณ 14.51 น. ดัชนีอยู่ที่ระดับ 1,467.78 จุด ลบ 15.99 จุด หรือ 1.08% ด้วยมูลค่าซื้อขาย 21,544.95 ล้านบาท ตามทิศทางตลาดหุ้นภูมิภาคที่ร่วงลงแรงในวันนี้ โดยเฉพาะตลาดหุ้นจีนและฮ่องกง ขณะที่ตลาดหุ้นไทยมีแรงเทขายออกมาในหุ้นขนาดใหญ่ นำโดยหุ้นในกลุ่มพลังงาน และแบงก์ กดดันภาพรวมการลงทุน
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย) หรือ MBKET ระบุในวันนี้(8 ก.ค.) ว่า ตลาดหุ้นไทยในช่วงบ่ายนี้ปรับตัวลงกว่า 15 จุด เป็นการรับ Sentiment ลบจากตลาดจีน และตลาดฮ่องกงที่ร่วงแรง โดยตลาดจีนร่วง 5.9% ส่วนตลาดฮ่องกงร่วง 7% ทำให้ตลาดหุ้นอื่นในเอเชียต่างปรับตัวลงตามกันทั่วหน้า
ทั้งนี้เป็นผลจากที่จีนได้ประกาศจะเพิ่มเกณฑ์การวางหลักประกันมาร์จิ้น (margin requirement) ทำให้หุ้นของจีนหลายตัวได้ประกาศหยุดการซื้อขายชั่วคราว ทำให้เกิด Panic Sell
อย่างไรก็ดี ตลาดฯมีโอกาสที่จะซึมต่อเพื่อรอดูการเจรจาของกรีซกับอียูในวันที่ 12 ก.ค.นี้ พร้อมให้แนวรับ 1,450 จุด ส่วนแนวต้าน 1,485 จุด